ROZHODNUTIE KOMISIE
z 1. marca 2005
o stanovení písomnej formy a kódov na oznamovanie chorôb zvierat podľa smernice Rady 82/894/EHS
(oznámené pod číslom dokumentu K(2004) 993)
(Text s významom pre EHP)
(2005/176/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jej článok 2 ods. 3,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho článok 57,
so zreteľom na smernicu Rady 82/894/EHS z 21. decembra 1982, týkajúcu sa oznamovania chorôb zvierat v rámci Spoločenstva (1), a najmä na jej článok 5,
keďže:
(1)
Smernica 82/894/EHS uvádza choroby zvierat, ktorých výskyt musí byť oznámený Komisii a ostatným členským krajinám.
(2)
Rozhodnutie Komisie 2000/807/ES (2) stanovilo písomnú formu a kódy na oznamovanie chorôb zvierat podľa smernice 82/894/EHS.
(3)
Krajiny, ktoré sa onedlho stanú členmi Európskej únie, používali Systém oznamovania chorôb zvierat (Animal Disease Notification System, ADNS) neoficiálne, teraz sa ich účasť v systéme ADNS stane oficiálnou.
(4)
Viaceré členské štáty upravili niektoré kódy vzťahujúce sa na ich regióny a teraz by sa mali vykonať zodpovedajúce úpravy príslušných ustanovení Spoločenstva.
(5)
Aby bolo možné objasniť informácie posielané Komisii a krajinám, ktoré sú zapojené do systému ADNS, súčasťou príslušných ustanovení Spoločenstva by mali byť tiež mapy jednotlivých krajín.
(6)
Príloha I k smernici 82/894/EHS bola nedávno doplnená o niektoré choroby koní a choroby včiel. Tieto choroby by sa mali taktiež doplniť do zoznamu chorôb uvedeného v ustanoveniach vzťahujúcich sa na písomnú formu a kódy na oznamovanie chorôb zvierat.
(7)
V záujme vyjasnenia a racionalizácie by sa rozhodnutie 2000/807/ES malo zrušiť a nahradiť novým.
(8)
V záujme ochrany utajenia týchto informácií sa prílohy k predmetnému rozhodnutiu nezverejnia.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Na účely postupov oznamovania chorôb zvierat sa pri informovaní o vypuknutí choroby v súlade so smernicou 82/894/EHS bude používať písomná forma stanovená v prílohách I, II a III k tomuto rozhodnutiu.
Článok 2
Na účely postupov oznamovania chorôb zvierat sa pri informovaní o vypuknutí choroby v súlade so smernicou 82/894/EHS budú používať kódy stanovené v prílohách IV až X k tomuto rozhodnutiu.
Článok 3
Rozhodnutie 2000/807/ES sa ruší.
Článok 4
Toto rozhodnutie je určené členským štátom.
V Bruseli 1. marca 2005